b'\n_START_ARTICLE_\nAsiatisk elefant\n_START_SECTION_\nBeskrivelse\n_START_PARAGRAPH_\nSammenlignet med afrikansk savanneelefant er den asiatiske fysisk mindre. Den er karprygget (i motsetning til de afrikanske, som er salrygget) og har betydelig mindre \xc3\xb8rer og st\xc3\xb8ttenner. Snabelen er dessuten utstyrt med kun en s\xc3\xa5kalt \xc2\xabfinger\xc2\xbb, mens de to afrikanske artene har to.\n_START_SECTION_\nUnderarter\n_START_PARAGRAPH_\nAsiatisk elefant eksisterer som ulike (noen hevder tre, andre fire og fem) underarter; borneisk elefant (E. m. borneensis), indisk elefant (E. m. indicus), malayisk elefant (E. m. hirsutus), sri lankisk elefant (E. m. maximus), og sumatrisk elefant (E. m. sumatrensis). Den fysisk st\xc3\xb8rste av disse er er underarten som lever p\xc3\xa5 Sri Lanka. Den minste er underarten som lever p\xc3\xa5 Borneo._NEWLINE_Malayisk elefant blir av noen hevdet kun \xc3\xa5 v\xc3\xa6re en variant av indisk elefant, mens andre hevder den er en egen underart._NEWLINE_Det hersker ogs\xc3\xa5 usikkerhet med hensyn til om borneisk elefant er en egen underart eller ikke. Lenge trodde man at dette var en etterkommer av elefanter som ble introdusert p\xc3\xa5 \xc3\xb8ya under det 14.-19. \xc3\xa5rhundre, men nyere (2003) forskning med mtDNA har antydet at s\xc3\xa5 kanskje ikke er tilfellet allikevel. Det antydes ogs\xc3\xa5 at den kan v\xc3\xa6re en egen art. Borneisk elefant er den fysisk minste av underartene, og den har lengre hale enn de andre. Den blir av og til ogs\xc3\xa5 kalt asiatisk dvergelefant og borneisk pygm\xc3\xa9elefant._NEWLINE_Det knytter seg ogs\xc3\xa5 usikkerhet til om sumatrisk elefant er en underart eller om ogs\xc3\xa5 den kan regnes som en egen art._NEWLINE_E. m. asurus (syrisk elefant, utd\xc3\xb8dd omkring \xc3\xa5r 100 f.Kr.) og E. m. rubridens (kinesisk elefant, utd\xc3\xb8dd i tiden etter det 14. \xc3\xa5rhundre f.Kr.) er to utd\xc3\xb8dde underarter.\n_START_SECTION_\nUtbredelse\n_START_PARAGRAPH_\nAsiatisk elefant var opprinnelig utbredt fra kysten av Iran til Chang Jiang i Kina, inkludert \xc3\xb8yene Borneo, Java og Sumatra i S\xc3\xb8r\xc3\xb8st-Asia. Dette omhandlet et areal p\xc3\xa5 cirka 9 millioner km\xc2\xb2. I dag er utbredelsesomr\xc3\xa5det langt mer bregrenset og sv\xc3\xa6rt fragmentert. Asiatisk elefant trives i h\xc3\xb8yder p\xc3\xa5 opp mot 3\xc2\xa0000 moh._NEWLINE_I 2003 ble det estimert at totalbestanden av asiatiske elefanter var p\xc3\xa5 omkring 41\xc2\xa0410-52\xc2\xa0345 dyr, fordelt i fragmenterte grupper i tretten land. Trenden er at bestanden minker som f\xc3\xb8lge av tap av habitat og jakt. Det hevdes dessuten at anslaget er sv\xc3\xa6rt usikkert og savner vitenskapelig forankring. Storparten av bestanden har tilhold i India (26\xc2\xa0390\xe2\x80\x9330\xc2\xa0770 dyr).'